Nuwe winkels beplan | Netwerk24
Nuwe winkels beplan
'n Grafiese voorstelling van hoe die sentrum na opknapping sal lyk.
Die Shoprite-groep het verlede week aangekondig dat hulle die Fairbridge Mall in Brackenfell aangekoop het vir 'n onbekende bedrag.
"Daar word beplan om die winkelsentrum te herontwikkel en ook om die Checkers Hyper in die winkelsentrum op te knap," het Angelique Wagner, woordvoerder van die groep, verlede week bevestig.
Die ou sentrum, wat al vir dekades 'n baken in Brackenfell is, maar die afgelope jare in ietwat van 'n spooksentrum ontaard het met talle winkelspasies wat leegstaan, benodig al jare lank opknappingswerk.
"Inkopiegangers kan 'n ultramoderne, nuwe inkopie-ervaring verwag," sê Wagner. Die goeie nuus is dat die winkelsentrum oop sal bly vir sake tydens die herontwikkeling en bouwerk, wat sowat 18 maande sal duur.
"Die groep beoog 'n kleiner, meer moderne sentrum met nuwe winkels en bykomende kantoorspasie vir die groep se hoofkantoor.
"Geringe werk het op 3 Junie begin en sal ongeveer vier tot ses weke duur.
"Die pad en die ingang van voetgangers na die sentrum se parkeerterrein vanaf HO de Villiers- en Ou Paarlweg sal eerste geraak word, omdat die ingang gedeeltelik gesluit sal wees vanaf vandag (Woendag 12 Junie)," sê Wagner.
Padaanwysers is aangebring om verkeer te herlei.
Die Shoprite-groep het Maandag aangedui dat meer besonderhede oor hul planne vir die Fairbridge Mall met betrekking tot toegang en parkering mettertyd bekendgemaak sal word.
"Soos die vereiste goedkeurings van die munisipaliteit verkry word, sal die Shoprite-groep die publiek op hoogte hou van die opwindende projek."